Predkladacia správa

Návrh na preklasifikovanie programov č. 02V, č. 02W a č.037 Úradu vlády SR na medzirezortné programy sa predkladá na základe bodu č. 49 záznamu zo 168. rokovania vlády SR 18. júla 2001 k Návrhu programov v rozpočte na rok 2002 za kapitolu Úradu vlády SR a uznesenia vlády č. 791 z 30. augusta 2001 k dodatku návrhu programov v rozpočte na rok 2002 za kapitolu Úradu vlády SR.
Materiál bol predložený na pripomienkové konanie z dôvodu splnenia úloh vyplývajúcich z prijatých eurointegračných záväzkov – zabezpečenie a použitie finančných prostriedkov zo štátneho rozpočtu určených na spolufinancovanie projektov PHARE, ktoré majú byť vyčerpané do konca roku 2003 – pre program č. 02V a do 31. novembra 2004 - pre program č. 02W a č 037 podľa finančného memoranda 2000 a  2001.

Program č. 02V Úradu vlády SR obsahuje 3 podprogramy. Program má nadrezortný cieľ a jeho plnením je poverený Úrad vlády SR, Národný úrad práce a Ministerstvo školstva SR.
Program č.02W Úradu vlády SR obsahuje 4 aktivity. Program má nadrezortný cieľ a jeho plnením prostredníctvom aktivít je poverený Úrad vlády SR  a Ministerstvo školstva.
Program č. 037 Úradu vlády SR obsahuje 3 aktivity. Program má taktiež nadrezortný cieľ a jeho plnením prostredníctvom aktivít je poverený Úrad vlády SR a Ministerstvo výstavby a regionálneho rozvoja SR. 
V súvislosti s vyššie uvedenými skutočnosťami je potrebné preklasifikovať Programy č. 02V, č. 02W a č. 037 na medzirezortné programy, v ktorých bude gestorom medzirezortných programov Úrad vlády SR  a  účastníkom medzirezortných programov Národný úrad práce (v prípade programu č. 02V), Ministerstvo školstva SR (v prípade programov č. 02V, č. 02W) a Ministerstvo výstavby a regionálneho rozvoja SR (v prípade programu č. 037). 
V súvislosti  s plnením cieľov uvedených programov je potrebné presunúť prostriedky určené na ich spolufinancovanie z kapitoly Všeobecná pokladničná správa, (ktoré sú určené pre Úrad vlády na rok 2002), na základe žiadostí o rozpočtové opatrenia na nasledovné rozpočtové kapitoly:
-	prostriedky spolufinancovania v rámci programu č. 02V na Národný úrad práce 
      v sume 1. 797 000 Sk,
-	 prostriedky spolufinancovania v rámci programu č. 02V na rozpočtovú kapitolu  Ministerstva školstva SR v sume 7. 686 000 Sk,
-	prostriedky spolufinancovania v rámci programu č. 02W na rozpočtovú kapitolu  Ministerstva školstva SR v sume 5. 317 000 Sk, 
-	prostriedky spolufinancovania v rámci programu č. 037 na rozpočtovú kapitolu Ministerstva výstavby a regionálneho rozvoja SR v sume 109.311 000 Sk.

Ostatné prostriedky vyčlenené v kapitole Všeobecná pokladničná správa na rok 2002 pre kapitolu Úradu vlády SR na spolufinancovanie uvedených programov a ich častí zostávajú pre rozpočtovú kapitolu Úradu vlády.